उदयपुर. स्कूल में छात्रों पर रौब झाड़ने और महंगे शौक पूरे करने के लिए बाइक चोरी करने वाले छह अपचारियों को पकड़ने के साथ पुलिस ने उनसे 8 बाइक भी बरामद की है। थानाधिकारी रवीन्द्र सिंह चारण ने बताया कि पांच आरोपी दसवीं और एक आठवीं का छात्र है। सभी आरोपी बचपन से दोस्त हैं और एक साथ रहते हैं। 10-12 दिन चलाकर छोड़ देते थे...
सभी के परिवारों की आर्थिक स्थित भी ठीक है। लेकिन सभी को महंगी बाइक तेज स्पीड में दौड़ाने और खाने-पहनने पर खर्चा करने का शौक था। वे महंगी बाइक चोरी कर किसी दूसरे छात्र को बाइक पर बैठाकर उनसे खाने-पीने का शौक पूरा करते थे। हैरान करने वाली बात ये है कि ये बाइक बेचते नहीं थे, बल्कि 10-12 दिन चलाकर फिर उस बाइक को कहीं छोड़कर दूसरी बाइक चोरी कर ले जाते थे। तीन महीनों में अपचारियों ने आठ बाइक चोरी करना कबूला, जो उनकी निशानदेही पर बरामद कर ली गई हैं। सभी अपचारियों को बाल सम्प्रेषण गृह भेज दिया गया। गिरोह के खुलासे में एएसआई भेरू सिंह,
हेडकांस्टेबल चंदन सिंह, कांस्टेबल विनोद गुर्जर, दिनेश चारण, राकेश, हरि सिंह की मुख्य भूमिका रही।
माता-पिता नजर रखे तो नहीं हों ऐसी वारदातें...
एसपी राजेन्द्र प्रसाद गोयल ने बताया कि पकड़े गए किसी भी अपचारी का कोई पुराना आपराधिक रिकॉर्ड नहीं है। यह सभी मौज-शौक के लिए बाइक चोरी कर रहे थे। माता-पिता बच्चों की हरकतों पर नजर रखते और थोड़ी सी सख्ती बरतते तो ऐसी वारदातें नहीं होती।
hin_Deva hin_Deva bho_Deva hin_Deva hin_Deva